钦定古今图书集成/方舆汇编/职方典/第1197卷 > 《枝江县南亭记》皇甫湜
## 钦定古今图书集成/方舆汇编/职方典/第1197卷 > 《枝江县南亭记》皇甫湜

京兆韦庇为殿中侍御史河南府司录，以直裁听群
细人谮构之，责掾南康，移治枝江。百为得宜，一月遂
清。乃新《南亭》，以适旷怀。亭俯湖水，枕大驿路，池形高
低，四望空平。青莎白沙，控柞缘岸，涩芰圆葭，诞谩朱
华，接翠裁绿，繁葩春烛，决湖穿竹，渠鸣郁郁。潜鱼历
历，产镜嬉碧，净鸟白赤，洗翅窥吃。缬霞縠烟，旦夕新
鲜。冷泪喧啼，怨柳情绵。令君骋望，逍遥湖上；令君宴
喜，弦歌未已。其寮其民，日致欣游成群。使缨叹恋，停
车止征。实为官业，而费家赀，不妨适我，而能惠众。呜
呼！是乃仁术也，岂直曰观而已乎！吾知韦君若是也
多，惜以尺刀效小割。异日赋政千里，总戎疆场。吾知其办终也，亦若是而已矣。乃为作记，刻于兹石，以图
永久。